  Виталий Пронин О.Урасинова но А. МалыхСемьялэн нуналзэ ас сяменызы пусйизы Москваын улӥсь удмурт азьветлӥсьёс Ольга Урасинова но Артём Малых - кузпалъяськизы. Фин-угор дуннеын бергасьёс пӧлын Артём Малыхез тодӥсьтэмез ӧвӧл, дыр - со пӧртэм проектъёслэн кичӧлтӥсьсы луэ. Тужгес но пусйымонэз - «Уралистика» социальной сеть: со пыр кусып возё фин-угор дуннеысь азьветлӥсьёс, тодосчиос, та дырлы отын пусйиськемын дуннелэн пӧртэм сэрегъёсаз улӥсь 1 сюрс 200 пала фин-угоръёс. Артём шатыр! поттыса вераське удмурт кылын. Удмурт кыл ик сое тодматӥз Ольга Урасиноваен - Балезино ёросысь Юнды палъёсын вордскем удмурт-бесерман нылашен, Кунгожсьӧр кусыпъёсъя министерстволэн Дипломатияя академияз тодон-валан люкась егит тодосчиен. - 2007-тӥ арын Венгрие дышетскыны кошки, - шуэ Оли. - Пор тодмое гожтӥз: Москваысь одӥг пияшлэн удмурт кылэз дышетыны мылкыдыз вань, юрттод-а? Мон соглаш кариськи гинэ, минут ортчыса, мыным Интернет пыр Артём гожтӥз. Озьы ми ар пала вотэс пыр гинэ эшъяським, мон солы удмурт кылэз дышетыны юрттӥськи. Венгриысь Россие берытскеме бере Артёмен нырысьсэ пумиськимы. Мон Москвае дышетскыны выжи. Артёмен улӥмы 7 ар пала. Туэ Выль арез пумитакумы, Артём мыным удмурт кылын ӵектӥз бызьыны. Семья кылдытон нуналмес Мускоын удмурт шӧмо ортчытӥмы. Но вань ӵыжы-выжыосы вуылыны ӧз быгатэ, соин ик удмурт сюан шудомы на туэ гужем Юнды палъёсам. Елена Никитина  